La Policia Local continua amb controls de ciclomotors en el municipi
08 de juliol 2021

Des del passat 21 de juny la Policia Local de Sagunt ha posat en marxa una campanya específica per a controlar, vigilar i denunciar els ciclomotors, motocicletes i quads que circulen amb peces no homologades, emetent nivells sonors superiors als permesos.

La campanya s'està realitzant per les seccions de Vigilància i Atestats en els nuclis urbans de Sagunt i el Port de Sagunt, a més de les platges en l'àmbit litoral, centrant-se en les vies més conflictives i on més queixes es reben. Durant tots els dies de la setmana, en cada torn, es realitzen controls de curta duració, buscant l'efectivitat d'estos, en els quals es vigila el compliment de la normativa de trànsit i l'homologació d'estos vehicles i les seues peces i components.

En este sentit, els sorolls procedents dels tubs d'escapament són els que més queixes produixen entre la ciutadania, és per això que la Policia Local de Sagunt està centrant els seus esforços a controlar que estiguen homologats segons la normativa vigent, i en cas contrari, es tramiten denúncies per infracció al RD 866/2010 de reformes d'importància, emplaçant el vehicle a passar una Inspecció Tècnica de Vehicles extraordinària.

Des que el mes passat es començara la campanya, i fins al moment, s'han realitzat un total de 43 controls específics de ciclomotors, motocicletes i quads, en els quals s'ha controlat un total de 256 vehicles, s'han interposat 52 denúncies, s'ha emplaçat 13 vehicles a passar una ITV extraordinària i s'ha produït un detingut per conduir mancant d'autorització administrativa.

Per a disminuir les molèsties i queixes per sorolls, la Policia Local continuarà durant tot l'estiu la campanya de controls d'este tipus de vehicles, sol·licitant la col·laboració de tota la ciutadania perquè avise quan que es produïsquen les molèsties. Així mateix, des del departament es fa una crida als titulars i conductors de ciclomotors perquè circulen sense generar molèsties, recordant els terminis en la qual els ciclomotors han de passar la primera ITV: tres anys per als ciclomotors de dos rodes amb una velocitat màxima per construcció no superior a 45 km/h, de cilindrada inferior o igual a 50 cm³; quatre anys per a la resta de vehicles de tres rodes, bessones o no, i cuadricicles, destinats a circular per carretera, així com els seus components o unitats tècniques; i finalment que després de la primera ITV hauran de passar una revisió cada dos anys.​

​​

*   [](http://www.facebook.com/sharer.php?u=https://aytosagunto.es/va/actualitat/la-policia-local-continua-amb-controls-de-ciclomotors-en-el-municipi/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-continua-amb-controls-de-ciclomotors-en-el-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-continua-amb-controls-de-ciclomotors-en-el-municipi/ "Linked In")
*   [](mailto:?body=https://aytosagunto.es/va/actualitat/la-policia-local-continua-amb-controls-de-ciclomotors-en-el-municipi/)